**Ministru kabineta un Latvijas Pašvaldību savienības**

**2019.gada vienošanās un domstarpību**

**PROTOKOLS**

|  |  |  |
| --- | --- | --- |
| Rīgā |  | 2019.gada \_\_\_.\_\_\_\_\_\_\_\_ |
|  |  |  |

Saskaņā ar likuma „Par pašvaldībām” 86.pantu, likuma „Par pašvaldību budžetiem” 13.pantu un Ministru kabineta 2004.gada 6.jūlija noteikumiem Nr.585 „Kārtība, kādā Ministru kabinets saskaņo ar pašvaldībām jautājumus, kas skar pašvaldību intereses” Ministru kabinets un Latvijas Pašvaldību savienība vienojas protokolā iekļaut sadaļu par gadskārtējo budžetu (2019.gads), izskatot sekojošus jautājumus:

**1. Nodokļu ieņēmumi**

**Latvijas Pašvaldības savienības viedoklis:**

Pašvaldību budžetu nodokļu ieņēmumi kopā ar speciālo dotāciju 2019.gadā ir 19,6% no kopbudžeta nodokļu ieņēmumiem, neieskaitot valsts sociālās apdrošināšanas obligātās iemaksas valsts pamatbudžetā veselības aprūpes finansēšanai.

Pašvaldībām garantēt valsts budžeta likumā noteikto iedzīvotāju ienākuma nodokļa (turpmāk – IIN) ieņēmumu prognozi 100% apmērā.

**Ministru kabineta viedoklis:**

2019.gada pagaidu budžeta pamatprincipos noteica, ka tiek turpināta nemainīga valsts politika un atbilstoši tai, pašvaldību budžetu nodokļu ieņēmumi kopā ar speciālo dotāciju (tajā skaitā IIN ieņēmumi kopā ar speciālo dotāciju nav mazāki kā 1,47 miljardu *euro*) ir 19,6% no plānotajiem kopbudžeta nodokļu ieņēmumiem, neieskaitot valsts sociālās apdrošināšanas obligātās iemaksas valsts pamatbudžetā veselības aprūpes finansēšanai.

Valsts budžetā 2019.gadam tiek nodrošināts pašvaldībām, ka pašvaldību budžetos garantētie IIN ieņēmumi kopā ar speciālo dotāciju nav mazāki kā 1,47 miljardu *euro* apmērā, atbilstoši no 2019.gada 1.janvāra noteiktajam apjomam sadalījumā pa pašvaldībām, kas nodrošina visām pašvaldībām izlīdzināto ieņēmumu pieaugumu pret 2018.gadu.

Pašvaldībām tiek garantēti IIN ieņēmumi no plānotās prognozes, ievērojot šādu sadalījumu pa ceturkšņiem: I ceturksnī – 22%, II ceturksnī – 24%, III ceturksnī – 26%, IV ceturksnī - 28%. Gadījumā, ja tiek konstatēta IIN ieņēmumu neizpilde par ceturksni (no gada sākuma), ar finanšu ministra atļauju to kompensē no valsts pamatbudžetā ieskaitāmās IIN daļas. Ja pašvaldībām tiek izmaksāta kompensācija, bet turpmākajā periodā prognoze pārpildās, Finanšu ministrijai ir tiesības no pārpildes ieturēt izmaksāto kompensāciju un atdot to valsts budžetam.

**Puses vienojas:**

Kopumā atbalstīt nodokļu ieņēmumus, kas tiek ieskaitīti pašvaldību budžetos 2019.gadā atbilstoši protokola 1.pielikumā minētajam apmēram.

**2. Valsts budžeta transferti pašvaldībām**

**Puses vienojas:**

Kopumā atbalstīt piedāvāto valsts budžeta finansējuma sadalījumu caur nozaru ministrijām pašvaldību budžetiem atbilstoši protokola 2.pielikumā minētajam apmēram.

**3. Pašvaldību aizņēmumi, galvojumi un citas ilgtermiņa saistības**

**Latvijas Pašvaldības savienības viedoklis:**

Ja tiek mainīti pašvaldību aizņemšanās nosacījumi – atcelti aizņēmumu mērķi un noteikts pašvaldības līdzfinansējums, tad 2019.gadā:

1. Bez pašvaldības līdzfinansējuma tiek nodrošināti:
	1. aizņēmumi ES, pārējās ārvalstu finanšu palīdzības projektu īstenošanai un EKII līdzfinansēto projektu īstenošanai;
	2. aizņēmumi ES fondu ierobežotās projektu iesniegumu atlases projektu priekšfinansēšanai (projekta uzsākšana pirms līguma noslēgšanas ar CFLA par ES projekta īstenošanu );
	3. vidēja termiņa aizņēmumi 2018.gadā uzsākto projektu finansēšanai 2019.gadā (izņemot projektus, kuriem aizņēmumu atļaujā ir norādīta piebilde par līdzfinansējuma nodrošināšanu 2019.gadā);
	4. 2018.gadā uzsākto projektu (izņemot ceļu un kultūras iestāžu investīciju projektus) finansēšanai 2019.gadā, ja projekta finansēšanai 2018.gadā ir saņemts valsts budžeta aizdevums ar aizdevuma izņemšanu 2018.gadā;
	5. aizņēmumi izglītības iestāžu un sociālo iestāžu investīciju projektiem.
2. Aizņēmumiem pārējo investīciju projektu īstenošanai pašvaldības budžeta līdzfinansējums nav lielāks par 10% no pašvaldības kopējām projekta izmaksām.
3. Pašvaldībām, kuras valsts pagaidu budžeta 2019.gadam laikā ir saņēmušas valsts aizdevumu budžeta un finanšu vadībai, lai nodrošinātu finanšu resursus investīciju projekta finansēšanai, atļaut slēgt vienošanos pie aizdevuma līguma par aizdevuma atmaksas termiņa pagarināšanu, ievērojot noteiktos aizņēmuma līdzfinansējuma apmēra nosacījumus.
4. Pašvaldības budžeta līdzfinansējums tiek veikts līdz aizdevuma izmaksu pieprasījuma iesniegšanai vai vienlaikus ar aizdevuma izmaksu.
5. 2019.gadā pašvaldību aizņēmumu limita ietvaros investīciju projekta “Mežaparka Lielās estrādes rekonstrukcija” īstenošanai paredzēti 25,6 milj. *euro*. Lai nesamazinātu iespējas pašvaldībām saņemt nepieciešamos aizņēmumus ES un citas ārvalstu finanšu palīdzības līdzfinansēto projektu un pašvaldību investīciju projektu īstenošanai, 2019.gadā palielināt pašvaldību aizņēmumu kopējo palielinājumu par 25 milj. *euro*, pārdalot to no citiem valsts aizdevuma saņēmējiem.
6. Saglabāt 2018.gada budžetā noteikto nosacījumu, ka netiek noteikti mērķi pašvaldību galvojumiem savu kapitālsabiedrību aizņēmumiem investīciju projektu īstenošanai.
7. Papildināt 2018.gadā noteiktos nosacījumus, kādos pašvaldības var uzņemties citas ilgtermiņa saistības atbilstoši likuma “Par pašvaldību budžetiem” 22. pantam, ar šādiem nosacījumiem:
	1. līdz 5 gadiem arī informācijas tehnoloģiju sistēmu izstrādēm;
	2. līdz 20 gadiem energoefektivitātes projektiem, ja pašvaldība tos īsteno atbilstoši Energoefektivitātes likuma 14.pantam.

**Ministru kabineta viedoklis:**

Lai 2019.gadā nodrošinātu fiskāli atbildīgu pašvaldību saistību uzņemšanos:

1. Atcelt aizņēmuma mērķus.
2. Vidējā termiņa aizņēmumiem, kam ir noslēgti aizdevuma līgumi līdz 01.01.2019., tiek saglabāts piešķirtais aizņēmuma apmērs, ievērojot aizņēmumu atļaujā noteiktos nosacījumus (aizņēmumu atļaujā norādītā piebilde par līdzfinansējumu apmēra nodrošināšanu 2019.gadā).
3. Aizņēmumi projektiem bez pašvaldības budžeta līdzfinansējuma:
	1. ES un  pārējās ārvalstu finanšu palīdzības līdzfinansēto  projektu īstenošana.
	2. EKII līdzfinansēto projektu īstenošana, kuros aizņēmuma apmērs neattiecināmajām izmaksām  nepārsniedz projekta  attiecināmo izmaksu kopsummu.
	3. Valsts nozīmes sporta, aizsardzības infrastruktūras attīstības projektu īstenošana, kuri tiek realizēti ar valsts budžeta līdzfinansējumu.
4. Aizņēmumi pārējo investīciju projektu īstenošanai ar pašvaldības budžeta līdzfinansējumu ne mazā kā 25%, ievērojot šādus nosacījumus:
5. pašvaldības budžeta līdzfinansējums sākot ar 2019.gadu nav mazāks par 25% un aizņēmuma apmērs nav lielāks par 75% no pašvaldības kopējām projekta izmaksām.
6. projektos, kuru finansēšanai nepieciešamas vidējā termiņa aizņēmums,  pašvaldības budžeta līdzfinansējums 2019.gadā nav mazāks par 25% no pašvaldības kopējām projekta 2019.gada izmaksām.
7. pašvaldības budžeta līdzfinansējums tiek veikts līdz aizdevuma izmaksu pieprasījuma iesniegšanai vai vienlaikus ar aizdevuma izmaksu.
8. 2019.gadā kā vienreizēju risinājumu paredzēt:
	1. Aizņēmumus 2018.gadā uzsākto projektu (izņemot ceļu un kultūras iestāžu investīciju projektus) finansēšanai 2019.gadā, ievērojot šādus nosacījumus:
9. projekta finansēšanai 2018.gadā ir saņemts valsts budžeta aizdevums ar aizdevuma izņemšanu tikai 2018.gadā,
10. līdz 2019.gada aizdevuma pieprasījuma iesniegšanai ir veikta apmaksa ne mazāk kā 20% apmērā no būvdarbu līgumā paredzētās summas.
	1. Pašvaldībām, kuras valsts pagaidu budžeta 2019.gadam laikā ir saņēmušas valsts aizdevumu budžeta un finanšu vadībai, lai nodrošinātu finanšu resursus investīciju projekta finansēšanai, Ministru kabineta noteiktajā kārtībā un ievērojot noteiktos aizņēmuma līdzfinansējuma apmēra nosacījumus slēgt vienošanos pie aizdevuma līguma par aizdevuma atmaksas termiņa pagarināšanu.
11. Kopējā 2019.gada valsts budžeta aizdevumu palielinājuma ietvaros noteikt pašvaldību aizņēmumu kopējo palielinājumu 25,5 *euro* apmērā projekta „Mežaparka Lielās estrādes rekonstrukcija” īstenošanai.
12. Saglabāt 2018.gada budžetā noteikto nosacījumu, ka netiek noteikti mērķi pašvaldību galvojumiem savu kapitālsabiedrību aizņēmumiem investīciju projektu īstenošanai.
13. Saglabāt 2018.gada budžetā noteiktos izņēmuma gadījumus, kādos pašvaldībām 2019.gadā ir tiesības uzņemties citas ilgtermiņa saistības atbilstoši likuma “Par pašvaldību budžetiem” 22. pantam.

**4. Pašvaldību finanšu izlīdzināšana**

**Puses vienojas:**

Dotācijas apmēru par personu, kura ievietota sociālās aprūpes centrā līdz 1998.gada 1.janvārim, noteikt 5 220 *euro* apmērā (435 *euro* mēnesī).

**5. Nozaru ministriju jautājumi**

**Ekonomikas ministrijas jomā:**

**Latvijas Pašvaldības savienības viedoklis:**

Atbilstoši likuma “Par palīdzību dzīvokļa jautājumu risināšanā” 26.1 pantam dzīvojamās telpas atbrīvošanas pabalstu izmaksājušas 9 pašvaldības 4,5 milj. *euro* apmērā, t. sk. Rīga – 4,35 milj. *euro*, Ogres novada pašvaldība – 0,11 milj. *euro*, Tukuma novada pašvaldība – 0,07 milj. *euro*.

Lai nodrošinātu finansējumu likuma “Par palīdzību dzīvokļa jautājumu risināšanā” 26.2 panta pirmajā daļā paredzētā pienākuma – valsts dalības dzīvojamās telpas atbrīvošanas pabalsta finansiālajā nodrošināšanā – izpildi, 2019.gada valsts budžeta šim mērķim paredzēt finansējumu vismaz 4,35 milj. *euro* apmērā.

**Ministru kabineta viedoklis:**

Saskaņā ar likuma “Par palīdzību dzīvokļa jautājumu risināšanā” 26.2 pantu valsts piešķir pašvaldībām mērķdotāciju dzīvojamās telpas atbrīvošanas pabalsta izmaksu nodrošināšanai atbilstoši gadskārtējā valsts budžetā paredzētajiem līdzekļiem. Likumprojektā “Par valsts budžetu 2019.gadam” finansējums dzīvojamās telpas atbrīvošanas pabalsta izmaksu nodrošināšanai nav paredzēts.

**Puses vienojas:**

Ekonomikas ministrijai pēc likuma "Grozījumi likumā "Par palīdzību dzīvokļu jautājumu risināšanā"" spēkā stāšanās un saskaņojuma saņemšanas no Eiropas Komisijas par atbilstību komercdarbības atbalsta kontroles regulējumam iesniegs izskatīšanai Ministru kabineta sēdē noteikumu projektu "Noteikumi par aizdevumiem dzīvojamo īres māju būvniecībai, atjaunošanai, pārbūvei vai jaunuzceltu, atjaunotu vai pārbūvētu dzīvojamo īres māju iegādei";

Finanšu ministrijai likumprojektā "Par valsts budžetu 2019.gadam" noteikt, ka pašvaldības galvojums, kas sniegts savu kapitālsabiedrību aizņēmumam dzīvojamo īres māju būvniecībai, atjaunošanai, pārbūvei vai jaunuzceltu, atjaunotu vai pārbūvētu dzīvojamo īres māju iegādei, saistību apmērā (aizņēmumu, galvojumu un citas ilgtermiņa saistību apmērā pret 2019.gada pamatbudžeta ieņēmumiem bez valsts budžeta transfertiem noteikta mērķa finansēšanai un iemaksām pašvaldību finanšu izlīdzināšanas fondā) iekļauj 75% apmērā no galvotās aizņēmuma summas.

**Latvijas Pašvaldības savienības viedoklis:**

Lai nodrošinātu iedzīvotajiem kvalitatīvu un pieejamāku mājokli reģionos, 2019.gadā paredzēt valsts atbalsta programmu pašvaldību kapitālsabiedrībām jaunu īres māju būvniecībai atbilstoši Deklarācijas par Artura Krišjāņa Kariņa vadītā Ministru kabineta iecerēto darbību 51.punktam.

Līdz š.g. 31.augustam Finanšu ministrijai un Ekonomikas ministrijai sadarbībā ar pašvaldībām izvērtēt:

* 1. iespēju piemērot valsts atbalstu granta veidā ar atbalsta intensitāti līdz 30% no projekta kopējām būvniecības izmaksām;
	2. iespēju veikt  izmaiņas Pievienotās vērtības nodokļa likumā, paredzot, ka par daudzdzīvokļu īres namu būvniecības pakalpojumiem drīkst atskaitīt priekšnodokli 100% apmērā un  tas nav jāatmaksā Valsts  budžetā.

**Ministru kabineta viedoklis:**

Likumprojektā “Par valsts budžetu 2019.gadam” nav paredzēta valsts atbalsta programma pašvaldību kapitālsabiedrībām jaunu īres māju būvniecībai.

Finanšu ministrijai izvērtēt 2019.gada īres mājokļu būvniecības projektu reģionos īstenošanas progresu un sadarbībā ar Ekonomikas ministriju sagatavot priekšlikumus iespējamiem atbalsta pasākumiem, kuru apmērs nepārsniedz minēto projektu īstenošanas rezultātā samaksātā pievienotās vērtības nodokļa apmēru.

**Finanšu ministrijas jomā:**

**Puses vienojas:**

Direktīvas 2014/55/ES par elektroniskajiem rēķiniem publiskā iepirkuma procedūrās pārņemšanai nepieciešamie likumprojekti, kas paredz grozījumus Publisko iepirkumu likumā, grozījumus Sabiedrisko pakalpojumu sniedzēju iepirkumu likumā, grozījumus Aizsardzības un drošības iepirkumu likumā un grozījumus Publiskās un privātās partnerības likumā, ir atbalstīti Saeimā 3.lasījumā.

Ministru kabineta noteikumu projektā “Noteikumi par piemērojamo elektroniskā rēķina standartu un tā pamatelementu izmantošanas specifikāciju un aprites kārtību”, kas ir sagatavots atbilstoši minētajos likumprojektos paredzētajam deleģējumam, paredzēts pienākums pieņemt un apstrādāt elektroniskos rēķinus, ja piegādātājs izvēlas rēķinus iesniegt elektroniskā veidā, savukārt attiecībā uz saņemto elektronisko rēķinu tālāku apstrādi katrai pašvaldībai tiek saglabāta iespēja izvēlēties sev piemērotāko risinājumu atbilstoši savām vajadzībām un iespējām.

Vienlaikus Ministru kabinets aicina katru pašvaldību izvērtēt ieguvumus attiecībā uz resursu ietaupījumu nākotnē, ko var sniegt rēķinu elektroniska un automatizēta apstrāde.

**Tieslietu ministrijas un Finanšu ministrijas jomā:**

**Puses vienojas:**

Ņemot vērā likuma “Par Valsts ieņēmumu dienestu” 8.panta 3.punktā noteikto pienākumu Valsts ieņēmumu dienestam uzskaitīt valstij piekritīgo mantu un  atbilstoši Civillikumā noteiktajam, ka nekustamas bezīpašnieka lietas piekrīt valstij, kā arī Latvijas Pašvaldības savienības prasības atbildīgajām institūcijām:

1) uzskaitīt visas bezīpašnieka nekustamās lietas, kas palikušas pēc juridisko personu izslēgšanas no Uzņēmumu reģistra vestajiem reģistriem, savietojot valsts reģistros esošo informāciju;

2) uzskaitīt visas bezīpašnieka nekustamas lietas, jo nevienam nav noteikts pienākums veikt nepieciešamās darbības, lai valsts reģistros reģistrētās nekustamās lietas bez piederības tiktu saprātīgā termiņā atzītas par bezīpašnieka mantu, kas piekritīga valstij;

3) veikt nepieciešamās darbības gadījumos, kad valsts reģistros reģistrētam nekustamam īpašumam nav mantinieku un šādu nekustamu īpašumu saprātīgā termiņā ir jāatzīst par bezmantinieka mantu, kas pierīt valstij,

Puses vienojas veikt šādus pasākumus:

1. Tieslietu ministrijai sadarbībā ar Finanšu ministriju izvērtēt Tiesībsarga norādītos jautājumus saistībā ar mantu, kas palikusi pēc juridiskas personas likvidācijas, un nepieciešamības gadījumā līdz 2020.gada 1.jūnijam iesniegt izskatīšanai Ministru kabinetā grozījumus normatīvajos aktos, kas nosaka tiesisko regulējumu mantai, kas palikusi pēc juridisku personu izslēgšanas no komercreģistra vai Uzņēmumu reģistra maksātnespējas un likvidācijas procesa ietvaros.

Ministru kabinets apņemas atgriezties pie diskusijas par tālākiem bezīpašnieka un bezmantinieka mantas pārņemšanas procesa uzlabojumiem, t.sk. saistībā ar valsts reģistros esošo datu savietojamību, strādājot pie 2020. gada valsts budžeta projekta, jo Latvijas Pašvaldības savienības viedoklī pieprasītie risinājumi prasa papildu valsts budžeta finansējumu.

1. Attiecībā uz valstij piekrītošo bezīpašnieka lietu pārņemšanu - šobrīd pastāv un darbojas mehānismi, kurus pašvaldības var izmantot, lai atzītu tās teritorijā esošu īpašumu par valstij piekrītošu bezīpašnieka mantu vai bezmantinieka mantu un pēc tam to saņemtu bez atlīdzības pašvaldību funkciju īstenošanai, taču Ministru kabinets piekrīt tam, ka procesu varētu vienkāršot, virzot likumu grozījumus, kas saīsina laiku, kurā mantai nav īpašnieka, kas par to rūpējās (apsaimnieko).

Tieslietu ministrija sadarbībā ar Latvijas Pašvaldību savienību,  nozares ekspertiem un Finanšu ministriju apņemas veikt analīzi par risinājumiem, lai saīsinātu laiku un mazinātu administratīvo slogu, t.sk izmantojot valsts informāciju sistēmu sniegtās iespējas, kā arī izvērtēt šādus iespējamos risinājumus:

a) bezīpašnieka dzīvokļi (Dzīvokļu īpašuma likuma izpratnē), dzīvojamās mājas un kopīpašuma daļas dzīvokļos un dzīvojamās mājas piekrīt pašvaldībai, kuras teritorijā tās atrodas (CL 930. panta piezīme);

b) bezīpašnieka dzīvokļi (Dzīvokļu īpašuma likuma izpratnē), dzīvojamās mājas un kopīpašuma daļas dzīvokļos un dzīvojamās mājas, kas palikuši pāri pēc sabiedrības izslēgšanas no komercreģistra un uz kurām nav pieteikti ar hipotēku vai komercķīlu nodrošināti parādi vai atsavināšanas aizlieguma atzīmes, piekrīt pašvaldībai, kuras teritorijā tās atrodas;

c) bezmantinieka mantojuma masā, uz kuru nav pieteiktas kreditoru pretenzijas, ietilpstoši bezīpašnieka dzīvokļi (Dzīvokļu īpašuma likuma izpratnē), dzīvojamās mājas un kopīpašuma daļas dzīvokļos un dzīvojamās mājas piekrīt pašvaldībai, kuras teritorijā tās atrodas.

Atbilstoši izvēlētajiem risinājumiem, par kuriem ir vienošanās ar Latvijas Pašvaldību savienību, Tieslietu ministrijai līdz 2020. gada 1. jūlijam pilnveidot tiesisko regulējumu.

3) Tieslietu ministrija sadarbībā ar Latvijas Pašvaldību savienību,  nozares ekspertiem un Finanšu ministriju veikt analīzi un līdz 2020. gada 1. jūlijam pilnveidot tiesisko regulējumu mantojuma tiesību jomā attiecībā uz bezmantinieku mantu, tai skaitā primāri izmantojot valsts informāciju sistēmu sniegtās priekšrocības procesu daļējā automatizācijā.

**Izglītības un zinātnes ministrijas jomā:**

**Puses vienojas:**

Iekļaut likumā “Par valsts budžetu 2019.gadam” normu, ka pašvaldības tām piešķirto mērķdotāciju pedagogu darba samaksai un valsts sociālās apdrošināšanas obligātajām iemaksām ir tiesīgas izmantot atlaišanas pabalstu izmaksai pedagogiem, kas zaudē darbu izglītības iestāžu likvidācijas vai reorganizācijas gadījumā, ja reorganizācija vai likvidācija ir pabeigta ne vēlāk kā līdz 2019.gada 31.augustam.

**Puses vienojas:**

Izglītības un zinātnes ministrijai sadarbībā ar Latvijas Pašvaldību savienību sagatavot priekšlikumus grozījumiem Izglītības likumā, izslēdzot Izglītības likuma 17.panta 2.5 daļu, kas uzliek par pienākumu pašvaldībām piedalīties privātās izglītības iestādes uzturēšanas izdevumu finansēšanā, ja šī privātā izglītības iestāde ir sabiedriskā labuma organizācija vai sociālais uzņēmums.

**Satiksmes ministrijas jomā:**

**Puses vienojas:**

Satiksmes ministrijas budžeta apakšprogrammā 23.04.00 “Mērķdotācijas pašvaldību autoceļiem (ielām)” 2019.gadam paredzēt finansējumu 50,86 milj. *euro* apmērā.

2019.gadā valsts vietējiem (grants) autoceļiem nodrošināt finansējumu ne mazāk kā 18,6 milj. *euro* apmērā.

**Puses vienojas:**

Nodrošināt sabiedriskā transporta pakalpojumu sniedzējiem zaudējumu kompensāciju 2019.gadā atbilstoši Ministru kabineta 2015.gada 28. jūlija noteikumiem Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu”. Gala norēķini ar pārvadātājiem tiek veikti pēc pārvadātāju gada pārskata iesniegšanas un faktisko zaudējumu aprēķina veikšanas.

**Labklājības ministrijas jomā:**

**Puses vienojas:**

Noteikt, ka 2019.gadā garantētais minimālais ienākumu līmenis personai tiek saglabāts 53 *euro* mēnesī.

|  |  |  |
| --- | --- | --- |
| Ministru prezidents | Latvijas Pašvaldību savienības |  |
|  | priekšsēdis |  |
|  |  |  |
| A.K.Kariņš | G.Kaminskis |  |

Finanšu ministrs J.Reirs